ব্যারন ট্রাম্প

ব্যারন উইলিয়াম ট্রাম্প (জন্ম: ২০ মার্চ ২০০৬) হলেন ডোনাল্ড ট্রাম্প-এর কনিষ্ঠ পুত্র, যিনি মার্কিন যুক্তরাষ্ট্রের ৪৫তম ও ৪৭তম রাষ্ট্রপতি, এবং তার তৃতীয় স্ত্রী, ফার্স্ট লেডি মেলানিয়া ট্রাম্প-এর সন্তান।

তার পিতার প্রথম রাষ্ট্রপতি মেয়াদকালে ব্যারন রাজনীতি থেকে দূরে থাকলেও গণমাধ্যমে তার প্রতি আগ্রহ দেখা যায়। মেলানিয়া চেষ্টা করেছিলেন তাকে রাজনৈতিক আলোচনার বাইরে রাখতে।

এই সময়ে ব্যারন ফুটবলের প্রতি আগ্রহ দেখান এবং ডি.সি. ইউনাইটেড একাডেমি-তে মিডফিল্ডার হিসেবে নাম লেখান। হোয়াইট হাউস ত্যাগের পর তিনি ফ্লোরিডায় চলে যান এবং ওক্সব্রিজ একাডেমি থেকে ২০২৪ সালের মে মাসে স্নাতক হন।

২০২৪ সালের রিপাবলিকান জাতীয় কনভেনশনে ফ্লোরিডা থেকে একজন অ্যাট-লার্জ ডেলিগেট হিসেবে অংশগ্রহণের আমন্ত্রণ পেলেও তিনি তা প্রত্যাখ্যান করেন। একই বছরের জুলাই মাসে তিনি একটি রিয়েল এস্টেট কোম্পানি সহ-প্রতিষ্ঠা করেন, যা পরে তার পিতার পুনর্নির্বাচিত হওয়ার পর বিলুপ্ত হয়।

২০২৪ সালের নির্বাচনে তরুণ পুরুষ ভোটারদের মধ্যে রিপাবলিকানদের সমর্থন বাড়ানোর পেছনে ব্যারনের গুরুত্বপূর্ণ অবদান ছিল বলে মনে করা হয়। বিশেষ করে, প্রচার-প্রচারণায় পডকাস্টার ও অনলাইন প্রভাবকদের সঙ্গে যোগাযোগের পরামর্শ তারই ছিল।

জীবন ও শিক্ষা

ব্যারন উইলিয়াম ট্রাম্পের জন্ম হয় ২০০৬ সালের ২০ মার্চ, ডোনাল্ড ট্রাম্প ও মেলানিয়া নাউসের ঘরে। তিনি ফ্লোরিডার পাম বিচে বেথেসডা-বাই-দ্য-সি এপিস্কোপাল চার্চে খ্রিস্টধর্ম গ্রহণ করেন।

ব্যারনের শৈশব কাটে ট্রাম্প টাওয়ারে, যেখানে তাঁর নিজস্ব একটি ফ্লোর ছিল। প্রাথমিক শিক্ষা গ্রহণ করেন কোলাম্বিয়া গ্রামার অ্যান্ড প্রিপারেটরি স্কুলে। তাঁর বংশগতি জার্মান, স্কটিশ ও স্লোভেনীয়।

২০০৫ সালের আগস্টে ব্যারনের গর্ভধারণের খবর জানতে পেরে ডোনাল্ড বিস্ময় প্রকাশ করেছিলেন। তিনি "ব্যারন" বা "বারন" নামটি পছন্দ করতেন এবং বিভিন্ন সময়ে এটি ছদ্মনাম হিসেবে ব্যবহার করতেন। এমনকি নিজের জীবনীভিত্তিক একটি টিভি সিরিজের প্রধান চরিত্রের নাম "Barron" রাখতে বলেছিলেন লেখককে। ব্যারনের প্রথম নামটি রাখেন ডোনাল্ড, আর মধ্যনামটি দেন মেলানিয়া।

মেলানিয়া বরাবরই ব্যারনের প্রধান অভিভাবক হিসেবে ভূমিকা পালন করেছেন; পিপল ম্যাগাজিনে বলা হয়েছে, ব্যারনই তাঁর সর্বোচ্চ অগ্রাধিকার। ২০১৩ সালে এবিসি নিউজ-কে দেয়া এক সাক্ষাৎকারে মেলানিয়া বলেন, ব্যারন "জিনস বা ট্র্যাকস্যুটের ছেলে নয়", বরং মাঝে মাঝে তিনি বাবার মতো পোশাক পরে বেসবল, গলফ ও টেনিস খেলতেন। The Art of Her Deal বইয়ে ম্যারি জর্ডান লেখেন, ব্যারনের জন্মের পর ডোনাল্ডের অনেক বন্ধু মনে করতেন মেলানিয়ার প্রতি তাঁর আগ্রহ কমে গেছে।

২০১৫ সালের জুনে ডোনাল্ড ট্রাম্প যখন প্রেসিডেন্ট প্রার্থিতা ঘোষণা করেন, তখন ব্যারন মঞ্চে উপস্থিত ছিলেন। এরপর ২০১৬ সালের নির্বাচনে ডোনাল্ড ট্রাম্প প্রেসিডেন্ট নির্বাচিত হলে ব্যারন ও মেলানিয়া নিরাপত্তা ও স্কুলজনিত কারণে ছয় মাস নিউ ইয়র্কেই থেকে যান। পিপল ম্যাগাজিনের এক সাক্ষাৎকারে ব্যারন জানিয়েছিলেন, ওয়াশিংটন ডিসি-তে গেলে বন্ধুরা হারিয়ে যেতে পারে বলে তিনি উদ্বিগ্ন।

প্রথম অভিষেকে ব্যারন মায়ের পাশে বসে ছিলেন। তিনি জন এফ. কেনেডি জুনিয়রের পর হোয়াইট হাউসে বসবাসকারী প্রথম প্রেসিডেন্টের পুত্র।

২০১৭ সালের মে মাসে তিনি তাঁর স্কুলের বন্ধুদের হোয়াইট হাউসে আমন্ত্রণ জানান। সেই বছর আগস্টে সূর্যগ্রহণ ২০১৭ দেখতে তিনি হোয়াইট হাউসের ট্রুম্যান ব্যালকনিতে ছিলেন।

২০১৭ সালের সেপ্টেম্বর থেকে তিনি সেন্ট অ্যান্ড্রুজ এপিস্কোপাল স্কুলে পড়াশোনা শুরু করেন। মেলানিয়া স্কুলটিকে "বৈচিত্র্যপূর্ণ ও শিক্ষায় উৎকর্ষতার প্রতিশ্রুতিবদ্ধ" বলে বর্ণনা করেন। ২০২০ সালে হোয়াইট হাউসের ভারপ্রাপ্ত চিফ অফ স্টাফ মিক মুলভানে জানান, ডোনাল্ড ট্রাম্প প্রায়ই ব্যারনের সঙ্গে যোগাযোগ রাখেন।

২০২০ সালের নির্বাচনে হারের পর ডোনাল্ড মার-আ-লাগো-তে চলে যান। এরপর থেকে মেলানিয়া ব্যারনের প্রতি অধিক সুরক্ষামূলক হন। ব্যারন তাঁর পিতার শেষ প্রেসিডেন্ট ভাষণে উপস্থিত ছিলেন না।

২০২১ সালের আগস্টে তিনি ওক্সব্রিজ একাডেমিতে ভর্তি হন। ২০২২ সাল পর্যন্ত তাঁর জন্য সিক্রেট সার্ভিস সুরক্ষা প্রযোজ্য ছিল।

২০২৪ সালের মে মাসে তিনি ওক্সব্রিজ একাডেমি থেকে স্নাতক হন এবং সেপ্টেম্বরে নিউ ইয়র্ক ইউনিভার্সিটির স্টার্ন স্কুল অব বিজনেসে পড়াশোনা শুরু করেন, যেখানে তাঁর জন্য পুনরায় সিক্রেট সার্ভিস সুরক্ষা চালু হয়।

পেশাগত জীবন

রাজনীতি
একটি সাক্ষাৎকারে ডোনাল্ড ট্রাম্প জানান, তাঁর ছেলে ব্যারন রাজনীতিতে আগ্রহী এবং প্রায়ই তাঁকে পরামর্শ দিয়ে থাকে। মলি হেমিংওয়ে-এর মতে, ২০২০ সালের এক বিতর্কের পর ব্যারন তাঁর পিতাকে সমালোচনা করেন কারণ তিনি জো বাইডেনকে কথা বলার সুযোগ দেননি।

২০২৪ সালের মার্চে, ব্যারন তাঁর পিতা এবং ব্যবসায়ী এলন মাস্ক ও নেলসন পেল্টজ-এর সঙ্গে একটি বৈঠকে অংশ নেন বলে দ্য ওয়াল স্ট্রিট জার্নাল জানায়। এপ্রিল মাসে তাঁকে মার-আ-লাগো-তে ব্যবসায়ী প্যাট্রিক বেট-ডেভিড, জাস্টিন ওয়ালার, মার্শাল আর্টিস্ট কলবি কোভিংটন এবং রক্ষণশীল ব্যক্তিত্ব বো লাউডনের সঙ্গে দেখা যায়। বেট-ডেভিডের মতে, ব্যারন তাঁকে আমন্ত্রণ জানিয়েছিলেন। দ্য ডেইলি টেলিগ্রাফ অনুসারে ব্যারনের সঙ্গে লাউডনের বন্ধুত্ব রয়েছে।

মে মাসে তাঁকে ফ্লোরিডা থেকে রিপাবলিকান জাতীয় কনভেনশনে একজন অ্যাট-লার্জ ডেলিগেট হিসেবে মনোনীত করা হয়, তাঁর ভাই এরিক ট্রাম্প, ডোনাল্ড ট্রাম্প জুনিয়র এবং বোন টিফানি ট্রাম্প-এর সঙ্গে। তবে ব্যারন "অগ্রাধিকারপ্রাপ্ত ব্যস্ততার" কারণ দেখিয়ে সেই আমন্ত্রণ প্রত্যাখ্যান করেন।

ডেইলি মেইল-এর খবরে জানা যায়, ব্যারন ও লাউডন তাঁর পিতার সঙ্গে ইনফ্লুয়েন্সার আদিন রস-এর একটি সাক্ষাৎকারের আয়োজন করেন।

২০২৪ সালের জুলাইয়ে ডোরালে তাঁর পিতার এক নির্বাচনী সমাবেশে তিনি অংশ নেন। আদিন রসের সঙ্গে সাক্ষাৎকার আয়োজনের জন্য ডোনাল্ড ট্রাম্প ব্যারনকেই কৃতিত্ব দেন।

এবিসি নিউজ ব্যারনকে পডকাস্ট বিষয়ক উপদেষ্টা হিসেবে বর্ণনা করে। তাঁর মা মেলানিয়া পরবর্তীতে জানান, তরুণ ভোটারদের সমর্থন আদায়ে ব্যারনের অবদান ছিল গুরুত্বপূর্ণ।

২০২৪ সালের মার্কিন রাষ্ট্রপতি নির্বাচন-এর বিজয় ভাষণে এবং তাঁর পিতার দ্বিতীয় অভিষেকে ব্যারন উপস্থিত ছিলেন। ২০২৫ সালের একটি অভিষেক অনুষ্ঠানে ডোনাল্ড জানান, ব্যারনের পরামর্শেই তিনি দ্য জো রগান এক্সপিরিয়েন্স পডকাস্টে অংশ নেন, যা নাকি নির্বাচনে জয় লাভে সহায়ক হয়েছে।

তাঁর এমন আরও বহু পরামর্শে তরুণ পুরুষদের মধ্যে জনপ্রিয় পডকাস্টার ও অনলাইন প্রভাবকদের সঙ্গে ডোনাল্ড ট্রাম্পের সংযোগ স্থাপন হয়।

ব্যবসা
২০২৪ সালের জুলাইয়ে ব্যারন ট্রাম্প, ফালচার ও রক্সবার্গ ক্যাপিটাল ইনক. নামে একটি রিয়েল এস্টেট কোম্পানি সহ-প্রতিষ্ঠা করেন। তবে ২০২৪ সালের নির্বাচনে তাঁর পিতা জয়ী হওয়ার পর প্রতিষ্ঠানটি বন্ধ করে দেওয়া হয় এবং দ্বিতীয় মেয়াদে এটি পুনরায় চালু করার কোনো পরিকল্পনা ছিল না।

২০২৪ সালের সেপ্টেম্বরে ব্যারনকে ওয়ার্ল্ড লিবার্টি ফিন্যান্সিয়াল-এর "ডিফাই (DeFi) ভিশনারি" হিসেবে তালিকাভুক্ত করা হয়। দ্য নিউ ইয়র্ক টাইমস জানায়, রিয়েল এস্টেট বিনিয়োগকারী স্টিভ উইটকফ ব্যারনের এই ভূমিকাকে মিম কয়েন প্রতিরোধ এবং বাস্তব ব্যবসা অভিজ্ঞতা অর্জনের সুযোগ হিসেবে দেখেছিলেন।

পরবর্তীতে টাইমস জানায়, ব্যারন তাঁর বাবা-মাকে ক্রিপ্টোকারেন্সি ব্যবসায় যুক্ত হওয়ার পরামর্শ দেন।

সার্বজনীন ভাবমূর্তি

জন্মের দুই মাস পর ব্যারন তাঁর মা মেলানিয়ার সঙ্গে দ্য ওপরা উইনফ্রে শো-তে উপস্থিত হন। মেলানিয়া সবসময় চেয়েছেন, ডোনাল্ড ট্রাম্পের রাজনৈতিক জীবনের প্রভাব যেন তাঁদের সন্তানের জীবনে না পড়ে। ব্যারনের সেন্ট অ্যান্ড্রুজ এপিস্কোপাল স্কুলে পড়াশোনার সময় ট্রাম্প প্রশাসন চেষ্টা করেছিল যাতে তাঁর প্রতি গণমাধ্যমের মনোযোগ কম থাকে।

সাংবাদিক কেট অ্যান্ডারসেন ব্রাওয়ার যুক্তি দেন, ব্যারনের বিরুদ্ধে সমালোচনা তাঁর পরিবারকে হোয়াইট হাউস থেকে দূরের কোনো স্কুলে ভর্তি করাতে প্রভাবিত করেছিল; যেমন: প্রগতিশীল মনোভাবসম্পন্ন সিডওয়েল ফ্রেন্ডস স্কুল-এর পরিবর্তে সেন্ট অ্যান্ড্রুজকে বেছে নেওয়া হয়। ব্যারনের নিরাপত্তার জন্য মার্কিন সিক্রেট সার্ভিস কর্তৃক রক্ষা প্রদান করা হয়েছিল। কোভিড-১৯ মহামারির সময় সেন্ট অ্যান্ড্রুজ পুনরায় খোলা হয়নি।

২০১৯ সালের ডিসেম্বর মাসে মিশিগানের ব্যাটল ক্রিকে এক সমাবেশে ডোনাল্ড ট্রাম্প বলেন, ব্যারন যদি সেন্ট্রাল পার্কে যান, তবে এলিজাবেথ ওয়ারেন-এর চেয়েও বেশি লোক আকৃষ্ট করতে পারবেন। ডোনাল্ড একবার বলেন, ব্যারনের কম্পিউটার সম্পর্কিত জ্ঞান রয়েছে এবং তিনি লাস ভেগাসে এক অনুষ্ঠানে তাঁকে নিয়ে যান। সেখানে বলেন, ব্যারন চাইলে HealthCare.gov-এর চেয়ে ভালো ওয়েবসাইট বানাতে পারতেন। ২০২২ সালের CPAC-এ ডোনাল্ড জানান, ব্যারন তাঁর কম্পিউটার আনলক করতে পারতেন।

২০১৪ সালে ব্যারন ও তাঁর পিতা "Blank Space" গান শুনছেন এমন একটি নিরব ভিডিও ভাইরাল হয়। ২০১৮ সালে Be Best প্রচারাভিযানে মেলানিয়া জানান, ব্যারনের কোনো সামাজিক যোগাযোগমাধ্যম অ্যাকাউন্ট নেই।

দ্য নিউ ইয়র্ক টাইমস ২০২০ সালের ডিসেম্বরে জানায়, টুইটারে ব্যারনের নামে একশোর বেশি অ্যাকাউন্ট সক্রিয় ছিল, যেগুলোর কিছু ব্যঙ্গাত্মক হিসেবেও চিহ্নিত ছিল না। মেকানিক্সবার্গ, পেনসিলভানিয়ার এক ব্যক্তি ব্যারনের ছদ্মনামে একটি অ্যাকাউন্ট খুলে নিজের জন্য অর্থ সংগ্রহ করতেন। ২০২১ সালের জুনে এই ব্যক্তি এফবিআই দ্বারা জালিয়াতি ও পরিচয় চুরির অভিযোগে অভিযুক্ত হন।

ব্যক্তিগত জীবন
মায়ের স্লোভেনীয় বংশধারার কারণে ব্যারন স্লোভেনীয় ভাষায় দক্ষ। ছোটবেলায় তাঁর উচ্চারণে হালকা স্লোভেনীয় টান থাকলেও, ২০২৪ সালের মধ্যে তা অদৃশ্য হয়ে যায়। পিপল-এর এক সাক্ষাৎকারে মেলানিয়া জানান, ব্যারন প্রায়ই তাঁর নানী আমালিয়া নাউস-এর সঙ্গে কথা বলতেন, যিনি ২০২৪ সালের জানুয়ারিতে মারা যান।

ব্যারন স্লোভেনিয়ার নাগরিক, ফলে স্বয়ংক্রিয়ভাবে ইউরোপীয় ইউনিয়নর নাগরিকও। মেলানিয়া তাঁর পক্ষ থেকে নাগরিকত্বের জন্য আবেদন করেছিলেন এবং নিয়মিত তা নবায়ন করেন। তাঁর নানা-নানী তাঁকে স্লোভেনীয় গান শেখাতেন। মেলানিয়ার বোন ইনেস নাউস ব্যারনের ধর্মমাতা।

ব্যারনের উচ্চতা নিয়ে দীর্ঘদিন ধরে নানা জল্পনা রয়েছে। মার-আ-লাগো এবং নানীর অন্ত্যেষ্টিক্রিয়ায় তোলা ছবি দেখে অনেকে মনে করেছিলেন ছবিগুলো সম্পাদিত। তাঁর পিতা দাবি করেন, ব্যারনের উচ্চতা  থেকে ।

ক্রীড়া

২০১৭ সালে দ্য ওয়াশিংটন পোস্ট জানায়, গলফ ব্যারনের প্রিয় খেলাগুলোর একটি। প্রেসিডেন্সির সময় ডোনাল্ড ট্রাম্প ছেলের সঙ্গে মাঝে মাঝে গলফ খেলতেন। ছোটবেলায় তিনি সেন্ট্রাল পার্ক-এ বেসবল খেলতেন। পিপল-এর তথ্যমতে, তাঁর পিতাকে খুব কমই ব্যারনের সঙ্গে গলফ খেলতে দেখা গেছে।

দ্য পোস্ট আরও জানায়, ব্যারন ফুটবল (সকার) পছন্দ করেন এবং আর্সেনালের ভক্ত। ২০১৭ সালের এপ্রিল মাসে হোয়াইট হাউসের ইস্টার এগ রোলে ব্যারন ডি.সি. ইউনাইটেড দলের খেলোয়াড় প্যাট্রিক মুলিন্স, জুলিয়ান বিউশার ও মার্সেলো সারভাস-এর সঙ্গে ফুটবল নিয়ে আলোচনা করেন। দলটি তাঁকে একটি নিজস্ব নামসংবলিত বল উপহার দেয়। একই বছরের সেপ্টেম্বরে তিনি ডি.সি. ইউনাইটেড একাডেমি-তে মিডফিল্ডার হিসেবে যোগ দেন।

২০১৮ সালে রাশিয়া–মার্কিন শীর্ষ সম্মেলনে রুশ প্রেসিডেন্ট ভ্লাদিমির পুতিন ডোনাল্ড ট্রাম্পকে টেলস্টার মেচতা ফুটবল উপহার দেন, যা ট্রাম্প ব্যারনকে দিতে চেয়েছিলেন। তবে ব্লুমবার্গ নিউজ জানায়, মার্কিন আইনে প্রেসিডেন্ট সন্তান উপহার গ্রহণে সীমাবদ্ধতা থাকায় তিনি তা গ্রহণ করতে পারেননি।

২০১৮ সালের ডিসেম্বরে ব্যারন ডি.সি. ইউনাইটেড ফরোয়ার্ড ওয়েইন রুনি-র সঙ্গে হোয়াইট হাউসে দেখা করেন। জানা যায়, ব্যারনের অনুরোধেই রুনিকে আমন্ত্রণ জানানো হয়েছিল।

আরও দেখুন 
 মার্কিন যুক্তরাষ্ট্রের ফার্স্ট ফ্যামিলি
 মার্কিন যুক্তরাষ্ট্রের প্রেসিডেন্টদের সন্তানদের তালিকা

তথ্যসূত্র

উদ্ধৃত গ্রন্থ

বহিঃসংযোগ 
 
 

২০০৬-এ জন্ম
জীবিত ব্যক্তি
নিউ ইয়র্ক (অঙ্গরাজ্য) থেকে ২১শ শতাব্দীর মানুষ
ডোনাল্ড ট্রাম্পের সন্তান
ট্রাম্প পরিবার
স্লোভেনীয় বংশোদ্ভূত মার্কিন নাগরিক
জার্মান বংশোদ্ভূত স্লোভেনীয় নাগরিক
ডি.সি. ইউনাইটেডের খেলোয়াড়
স্কটিশ বংশোদ্ভূত মার্কিন ব্যক্তি
জার্মান বংশোদ্ভূত মার্কিন ব্যক্তি
নিউ ইয়র্ক শহরের ব্যক্তি